google/wiki40b huggingface dataset:
Jaanus Nessler

Jaanus Nessler (sündinud 11. veebruaril 1965 Jõhvis) on eesti karikaturist ja maalikunstnik.

Elukäik

Kunstihariduse alused sai Jõhvi kunstikoolist, kus tema õpetajad olid Peeter Somelar, Jüri Kass ja Jüri Orlov ning mille ta lõpetas 1980. aastal. Õppis Kohtla-Järve 5. keskkoolis matemaatika-füüsika eriklassis, seejärel astus 1983. aastal Tartu Ülikooli keemia-füüsikateaduskonna füüsikaosakonda. Pärast esimest kursust saadeti ta aega teenima Nõukogude armeesse Kaug-Itta, kus ta oli luurerühma komandör. 1986. aastal astus Põllumajanduse Akadeemiasse maakorraldust õppima.
Ta on töötanud Ahtme kaevanduse kunstnikuna, Jõhvi Restauraatoris ja 1992. aastal Eesti Põlevkivi Laste ja Kultuuriasutuste Valitsuse kunstnikuna. Pärast seda on ta vabakutseline. 2003. aastal oli ajalehe Sakala karikaturist.

Looming

Jaanus Nessleri karikatuure on avaldanud nii Eesti kui ka Ungari, Venemaa, Läti, Leedu, Ukraina, Saksamaa, Bulgaaria, Belgia ja muudegi riikide väljaannetes. 1989. aastal hakkas Jaanus Nessler joonistama karikatuure ajakirjale Pikker, ajalehtedele Spordileht, Sirp ja Vasar, Postimees, Päevaleht, Pärnu Postimees, Sakala.

1995. aastal andis Jaanus Nessler (pseudonüümiga Wolli) koos Jüri Pino, Erkki Kõlu ja Urmas Nemvaltsiga välja ka satiiri-, huumori- ja karikatuuriajakirja "Jokkker". Kokku avaldati seda ajakirja kaheksa numbrit. 2000. aastal ilmus tema karikatuuriraamat "Väike poomisõpik" koos Erkki Kõlu ja Van Holte tekstidega. Tegemist oli skandaalse raamatuga, kuna kirjastused keeldusid seda trükkimast, sest see sisaldas poomissilmuse tegemise õpetust.
Alates 2002. aastast on ta korraldanud isikunäitusi.
Jedward

Jedward Eestis

Esimesel korral 1. oktoobril 2011 esinesid nad Kanal 2 18. sünnipäevapeol, mille teemaks olid kaksikud. 2. oktoobril 2011 jagasid nad Viru keskuse Laseringis fännidele autogramme ja tegid koos fännidega pilte.
Teine kord tulid nad siia oma teise albumi "Victory" tuuri raames kontserti andma, see toimus 29. jaanuaril 2012 Rock Cafés.
Przemysław Tytoń

Klubikarjäär

2005–2007 mängis Tytoń klubis Górnik Łęczna ning 2007–2011 Hollandi klubis Roda JC. 2012–2014 mängis ta klubis PSV Eindhoven.

Koondisekarjäär

Poola rahvuskoondises tegi Tytoń debüüdi 29. mail 2010 sõprusmängus Soome jalgpallikoondise vastu, mis lõppes 0:0.
Ta valiti ka teise väravavahina 2012. aasta Euroopa meistrivõistlustel osaleva Poola koondise koosseisu ning pääses väljakule avakohtumises Kreeka vastu pärast seda kui esimene väravavaht Wojciech Szczęsny 69. minutil punase kaardi sai. Ta tõrjus seejärel Giórgos Karagkoúnise penalti.

Isiklikku

Przemysław Tytoń on 195 cm pikk.
Kevin Durant

Koondisekarjäär

Durant kutsuti USA korvpallikoondisse treeninglaagrisse valmistuma 2008. aasta suveolümpiamängudeks. Ta näitas end treeninglaagris heast küljest, kuid peatreener Mike Krzyzewski ei valinud teda siiski olümpiale sõitva 12 mehe hulka.
Küll oli Durant kohe valmis sõitma 2010. aasta MM-ile pärast seda, kui mitu suurt staari olid sellest ära öelnud. Lõpuks juhtis ta USA esimese maailmameistritiitlini pärast 1994. aastat ja valiti turniiri kõige väärtuslikumaks mängijaks. Ühtlasi parandas ta mitut USA MM-koondise rekordit, näiteks viskas ta turniiri jooksul 205 punkti ja ühes mängus 38 punkti. Keskmiselt viskas ta 22,8 punkti mängus, võttis 6,1 lauapalli, andis 3,1 resultatiivset söötu ja lõikas 1,4 palli vahelt.
Alfamitmekesisus

Mõiste

Alfamitmekesisust mõistetakse tihti erinevalt. Ka Whittaker ise kasutas seda mitmes mõistes. Seda saab hinnata liikide arvuga pinnaühikul või lisaks hinnates liikide osalevuse hulgalisi suhteid.
Whittaker kasutas oma uurimustes alfamitmekesisuse definitsiooni erinevalt. Esmalt nimetab ta alfamitmekesisust liigirikkuseks kindla kogukonna sees. Teiseks defineerib ta alfamitmekesisuse liikide arvu keskmisega ja viimaks kirjeldab seda ühes proovide komplektis, ühe proovi liikide arvuna, võrreldes keskmise liikide arvuga proovides kokku.
Viimase definitsiooni juurde lisas Whittaker ka valemi, milles ütles, et β= γ/ on võimalik arvutada läbi , kus  on kõikide liikide arv terves proovide komplektis ning  on keskmine liikide arv ühes proovis. Kui alfaks loetaks liikide mitmekesisust ühes kindlas proovis, siis iga uurimus omistaks endale sama palju alfa parameetreid, kui oleks proove.  
Whittakkeri idee aga oli kirjeldada ühte andmete kogumikku ühe alfa- ja ühe beetaväärtusega, mistõttu kõige õigem alfamitmekesisuse definitsioon on keskmine liikide mitmekesisus proovide kohta.

Arvutamine

Kõige asjakohasem mõõt alfamitmekesisusele on lihtsalt S (keskmine liikide arv proovis). Kui andmestik on korjatud eri elupaikadest samal alal, on valemis S’i parameetriks M, mis tähistab erinevaid elupaiku sama ala siseselt. 
Sellest lähtuvalt näitab alfa-S mitmekesisuse väärtus keskmist liikide arvu proovi kohta, kus  on liikide arv alal.
Ümarkaar

Ümarkaar on kaaretüüp, mille sillus vastab täpselt poolringile (180 kraadi) ning kaare kõrgus vastab poolele sildeava laiusele.

Konstrueerimine

Ümarkaare konstrueerimiseks leitakse kaare lähtekividelt (A ja B) tõmmatud sildeava keskpunkt (M). Sellelt tõmmatakse poolring raadiusega, mis vastab poolele sildeava laiusele.
Ümarkaare üks erivorme on lamekaar ehk segmentkaar, mille kaare raadius paikneb lähtekividest allpool ja kaar on poolringist väiksem.

Ajalugu

Ümarkaart kasutati juba Mesopotaamia kultuurides. Vana-Rooma ehituskunstis kujundati ümarkaar täiuslikult funktsioneerivaks ja rakendati seda väga palju mitmesugustes ehitistes, nagu sildadel, akveduktidel, ühiskondlike hoonede arkaadides, triumfikaartes. Vana-Rooma arhitektuurist võeti ümarkaare kasutamine üle keskaja ehitistesse ja ümarkaart kasutav keskaja arhitektuuristiil nimetati 19. sajandil romaani stiiliks.
Lootossuutra

Suutra struktuur ja õpetus

"Lootossuutra" tekkeaeg on 100 e.m.a – 100 m.a.j. See on kahest osast koosnev liittekst, millest esimene puudutab upāya't ning ekayāna't ning teine Buddha elu. Upāya ehk "oskuslikud vahendid" on suutra keskne teema ning see kirjeldab, kuidas Buddha oma õpetust vastavalt kuulajaskonna vaimsele võimekusele kohandab. Seega sõltub õpetuse väärtus selle mõjust õpilase meelele. See idee sai mahajaanas väga oluliseks ning seda kasutatakse erinevates suutrates kätketud õpetuste ühtseks tervikuks sidumiseks ning suutrates leiduvate vastuolude selgitamiseks: suutrad õpetavad eri tasemega tõdesid, mis on mõeldud erineva valmisolekuga kuulajatele.
Ekayāna ehk "ühe tee" õpetus kinnitab, et kolm yāna’t – śrāvaka-yāna ("kuulaja tee" ehk mitte-mahajaana tee), pratyekabuddha-yāna ("buddha iseendale", nende tee, kes jõuavad üksinda virgumisele ega õpeta teisi), bodhisattva-yāna – ei kujuta endast erinevatele eesmärkidele viivaid teid, vaid on kõik ühe ja sama yāna avaldused, milleks on mahajaanale omane bodhisattva-yāna, mis kätkeb endas kuut ületavat toimingut ning viib lõpliku buddhasuseni. Ülejäänud kaks yāna’t on Buddha upāya’d ehk erineva vaimse suutlikkusega inimeste jaoks loodud kohandused.
11. peatükis ilmub buddha Prabhūtaratna, kes annab teada, et tegemist ei ole uue suutraga, vaid loendamatud buddhad on seda loendamatute aegkondade jooksul ikka ja jälle kuulutanud. Tema ilmumine annab ka tunnistust sellest, et ühel ja samal ajal saab ühes paigas olla mitu buddhat korraga, mis vastandub varasemale vaatele, mille järgi saab ühes maailmasüsteemis olla korraga vaid üks buddha. Lisaks kinnitab Prabhūtaratna ilmumine, et buddha parinirvaana ei muuda teda juurdepääsmatuks, kuna Prabhūtaratna vaibus nirvaanasse juba loendamatuid aegkondi tagasi.
Suutras leidub palju värvikaid ja kaasahaaravaid mõistulugusid ning dramaatilisi võrdpilte, mille kaudu õpetust edasi antakse. Need lood on ka tavainimesele lihtsasti mõistetavad ning see võibki olla suutra tohutu menukuse üheks põhjuseks.

Suutra tähtsus eri koolkondades

Hiina tiantai koolkonnas peetakse "Lootossuutrat" Buddha ülimaks kõikehõlmavaks õpetuseks. Väidetavalt oli tegu eelviimase suutraga, mida Buddha enne parinirvaanasse vaibumist kuulutas. "Lootossuutrale" keskendub ka tiantai koolkonna Jaapani versioon tendai, samuti Jaapani Nichireni koolkond, kus oluliseks harjutusviisiks on daimoku ehk vormeli "Pühendan end Lootossuutrale" (jaapani keeles 南無妙法蓮華経 Namu Myōhō Renge Kyō) retsiteerimine.
"Lootossuutra" on oluline ka muudes mahajaana koolkondades, kuid ei oma seal keskset positsiooni.
Jānis Garancis

Jānis Garancis (sündinud 10. juulil 1944 Riias) on Läti päritolu Eesti balletitantsija ja tantsupedagoog.
1962. aastal lõpetas ta Riia Koreograafiakooli. Aastatel 1962–1967 oli ta Riia ooperi- ja balletiteatri balletisolist, 1967–1993 Estonia balletisolist. Ta on tantsinud ka Viru varietees. 1993. aastast tegutsenud balletiõpetajana. 1993–1996 oli balletiõpetaja Soome eraballetikoolides. 1999. aastast õpetas tantsu Rakvere muusika- ja kunstikoolis Kaur.

Isiklikku

Ta on aastast 1969 abielus Aime Leisiga. Nende tütar Kristiina Garancis on teatrikriitik ja psühhoterapeut.
Seli vald (Tõstamaa kihelkond)

Seli vald oli vald Tõstamaa kihelkonnas.
Vald moodustati 1866. aastal. Valla pindala oli 9651,7 ha ning see oli kihelkonna suurim.
1891. aastal liideti Seli vallaga Pootsi vald.
1926. aastal nimetati vald ümber Seliste vallaks.
1939. aasta valdade reformiga läks kogu valla maa-ala uue Seliste valla koosseisu.
Europa saar

Europa on Prantsusmaale kuuluv atoll Mosambiigi väinas. 
Europa pindala on 28 ruutkilomeetrit, millest viiendiku hõlmab laguun. Saar on madal, sellel on 1500 m lennurada, sadam puudub. Saarel on sõjaväegarnison ja ilmajaam, alalisi elanikke pole.
San Francisco 49ers

San Francisco 49ers on Ameerika Ühendriikide Ameerika jalgpalli liigas NFL osalev meeskond. Tema kodulinn on Santta Clara ja kodustaadion Levi's Stadium.
San Francisco 49ers sai nime 1849. aasta California kullapalaviku järgi.
Meeskond mängib konverentsi NFC Läänedivisjonis koos Seattle Seahawksi, Arizona Cardinalsi ja Los Angeles Ramsiga. 
San Francisco 49ers asutati aastal 1946. Meeskonna värvid on punane ja kuldne. San Francisco 49ersi logol on ovaalsel punasel kilbil valged tähed S ja F.
Oma divisjoni meistriks on 49ers tulnud aastatel 1970, 1971, 1972, 1981, 1983, 1984, 1986, 1987, 1988, 1989, 1990, 1992, 1993, 1994, 1995, 1997, 2002, 2011 ja 2012. Väljalangemismängudeni on meeskond jõudnud 25 hooajal. Konverentsi meistriks on 49ers tulnud kuus korda: 1981, 1984, 1988, 1989, 1994 ja 2012. 
Super Bowl'is on 49ers mänginud kuus korda (1981, 1984, 1988, 1989, 1994 ja 2012) ja esimesel viiel korral ka võitnud meistritiitli. Finaali jõuti ka 2012. aastal alanud hooajal. 3. veebruaril 2013 peetud finaalmängus kaotas 49ers Baltimore Ravensile 31:34.
Mühlhausen

Mühlhausen on 36 195 elanikuga linn Saksamaal Tüüringi liidumaa loodeosas.

Asend

Mühlhausen asub Tüüringi basseini aladel, tasasel ja viljakal alal, Unstruti jõe kaldal.
Linn asub Saksamaa geograafilisest keskpunktist Niederdorlast 5 km põhja pool, Erfurdist 50 km edelas, Kasselist ja Gottingenist 50 km kagusel.

Ajalugu

Mühlhausenit on esimest korda mainitud aastal 967, hiliskeskajal sai see üheks olulisemaks linnaks Kesk-Saksamaal. 13. sajandi keskel sai ta vabaks riigilinnaks,  Saksa-Rooma keisririigis. Selle alla kuulus umbes 220 km² suurune ala ja 19 küla. Kaugkaubanduse olulisuse tõttu oli Mühlhausen mõjukas vaatamata väiksele rahvaarvule (umbes 10 000 inimest aastal 1500). 
Mühlhausenis on ka tänapäeval säilinud suur hulk ajaloolisi ehitisi ning seda peetakse ka üheks suuremaks keskaja linnaks Saksamaal.

Inimesi

Aastatel 1707–1708 töötas Mühlhausenis orelimängijana Johann Sebastian Bach. Teoloog Thomas Müntzer, Brooklyni silla konstrueerija John Augustus Roebling ja Preisimaa 19. sajandi tuntud arhitekt Friedrich August Stüler olid sündinud Mühlhausenis.
Sammo Hung

Sammo Hung (洪金寶; sündinud 7. jaanuaril 1952) on Hongkongi näitleja, võitluskunstnik, filmiprodutsent ja -režissöör, kes on tuntud oma võitluskunstifilmide ja panuse poolest Hongkongi kinokunsti arengusse.
Ta on töötanud võitluskoreograafina näiteks Bruce Lee, Jackie Chani, King Hu, Stephen Chow ja John Woo jaoks.
Cem Özdemir

Cem Özdemir (sündinud 21. detsember 1965 Bad Urachis) on Saksamaa poliitik. Ta sündis tšerkessi päritolu Türgi immigrantide peres ning võttis Saksa kodakondsuse 1982. aastal.
1994. aastal sai temast esimene türgi päritolu poliitik Saksamaal, kes valiti Bundestagi, kus ta oli kuni 2002. aastani.
2004–2009 oli ta Euroopa Parlamendi liige.
Ta valiti 15. novembril 2008 Saksamaa roheliste partei esimeheks Reinhard Bütikoferi asemele, kes pärast kuueaastast ametiaega otsustas tagasi astuda.
Afrotyphlops

Levila

Need maod elavad Sahara-taguses Aafrikas.

Sünonüüm

Megatyphlops on Afrotyphlopsi sünonüüm Hedges, Marion, Lipp, Marin & Vidal, 2014.
Maasi mõis

Maasi mõis (saksa keeles Masik) oli riigimõis Pöide kihelkonnas Saaremaal. Nüüdisajal jääb mõis Saare maakonda Saaremaa valda.
Mõis rajati 14. sajandi keskel.
Mīlgrāvis (asum)

Mīlgrāvis on asum Lätis, Riia linna Põhjarajooni osa pindalaga 3,225 km². Asub Ķīšezersist välja voolava Mīlgrāvise kanali kaldal. Asum piirneb põhjas Vecmīlgrāvisega, läänes Sarkandaugavaga, lõunas aga Mežaparksiga. 4251 elanikku (2010).
Asumi alal eristatakse kahte piirkonda. Läänepoolne osa ehk Jaunmīlgrāvis on sadamapiirkond, idapoolne ehk Aplokciems aga elamute piirkond.
Mīlgrāvis asub üldiselt madalal ja tasasel alal, mis ulatub 2–3 meetrit üle merepinna. Asumi kõrgeim osa asub lõunas, Mežaparksi piiri ääres, ulatudes 12 meetrit üle merepinna.

Ajalugu

Mīlgrāvis kujunes Ķīšezersi järvest välja voolava Mīlgrāvise kanali lõunakaldale XIX sajandi lõpus kui tööstuspiirkond, kuigi üksikud majad asusid järve kaldal juba XVII sajandil. Aastal 1867 rajati piirkonda raudtee ja esimesed ettevõtted hakkasid asumisse tekkima aastast 1872. Seal toodeti portselani, mineraalõli, superfosfaati (aastal 1892 ehitatud vabrik oli esimene sellelaadne tehas tervel Venemaal). Üks varasemaid ettevõtteid asumis oli vendadele Nobelidele kuulunud naftatööstus, mis valmis aastal 1874. Asumisse rajati ka sadam. Riia linnaga liideti asum aastal 1899.
Aastal 1930 valmis raudteesild üle Mīlgrāvise kanali. Aastal 1934 avati ka teine sild. Lisaks hakkas sel ajal tihedam asustus tekkima ka Ķīšezersi äärde, kuhu kerkisid kahekorruselised majad. Uue raudteesilla avamisega sai uue koha ka seni Sarkandaugava asumisse jäänud Mangaļi raudteejaam.
Preformism

Preformism on vaade bioloogias, mille kohaselt pärilikkuse aluseks on sugurakkudes olemasolevate vormide kasv (lahtikeerdumine).
Varane preformism (18. sajand) oletas, et sugurakkudes on olemas organismid miniatuursel kujul, homunkulusena.
Bioloogia ajaloos asendus preformistlik vaade epigeneetilise vaatega 19. sajandi teisel veerandil, suuresti Karl Ernst von Baeri tööde mõjul. 1930. aastail, koos geneetika domineerimise algusega bioloogias, sai valdavaks niinimetatud geneetiline preformism. Epigeneesi tähtsustamine on taas tõusnud 20. sajandi lõpu ja 21. sajandi alguse bioloogias.
Doris Day

Doris Day (sünninimi Doris Mary Ann Kappelhoff; 3. aprill 1922 Cincinnati, Ohio – 13. mai 2019 Carmel Valley, California) oli USA näitleja ja laulja ning loomaõiguste aktivist.
Ta on mänginud 39 filmis ja välja andnud 29 muusikaalbumit.
Tema karjäär sai alguse 1939. aastal bigbändi lauljana.
Aastal 1989 anti talle Cecil B. DeMille'i nimeline elutööauhind.
2004. aastal autasustas president George W. Bush teda USA Vabaduse Medaliga.
Marika Vaarik

Marika Vaarik-Soo (sündinud 13. oktoobril 1962) on eesti näitleja.

Haridus

Lõpetanud Kose Keskkooli, Viljandi kultuurikooli ja Tallinna Pedagoogikaülikooli näitejuhtimise erialal. Õppinud ka Vanalinnastuudio õppestuudios.

Töö

Aastatel 1987–1994 oli ta näitleja teatris VAT, samuti üks selle teatri asutajaliikmetest. Pärast seda töötas Rakvere Teatris ja hiljem oli vabakutseline näitleja.  Aastatel 2009–2018 töötas ta näitlejana NO99 teatris.

Isiklikku

Tema abikaasa on pillimees Mart Soo. Tütar Ruudu sündis 1994. aastal.
Sõjakuritegu

Sõjakuritegu määratletakse tavaliselt kui sõja seaduste ja tavade rasket rikkumist. Sõjakuriteod toovad vastavalt rahvusvahelisele õigusele kaasa individuaalse kriminaalvastutuse.
Ennekõike on "sõja seaduste ja tavade" all silmas peetud rahvusvahelist humanitaarõigust, eriti Genfi 1949. aasta konventsioone ja nende 1977. aasta lisaprotokolle. I lisaprotokolli artikli 85 lõige 5 sätestab, et konventsioonide ja lisaprotokollide rasked rikkumised on sõjakuriteod, kusjuures rasked rikkumised on eelnevalt loetletud. 
Genfi 1949. aasta konventsioonile eelnesid 1907. aastal vastuvõetud Haagi konventsioon ja 27. juulil 1929 Genfis vastuvõetud "tegutseva armee haigete, haavatute ja sõjavangide olukorda" määratlev konventsioon, mis kehtisid ka Teise maailmasõja ajal.
1990. aastate kohtupraktika, mis puudutas Jugoslaavia ja Ruanda sündmusi, hägustas sõjakuriteo mõistet. Genfi konventsioon kasutab terminit "rasked rikkumised" üksnes riikidevaheliste relvakonfliktide puhul, nendes sündmustes selline konflikt aga puudus. Seetõttu laienes sõjakuriteo mõiste ka mõningatele tegudele, mis ei ole rasked rikkumised.
Sapipõis

Sapipõis (ladina keeles vesica fellea ehk cystis fellea) on enamikul inimestest ja paljudel selgroogsetel vahelduva kuju ja asendiga lihaseline õõneselund kuhu koguneb sapijuhadest sapivedelikku. Sapipõis talitleb seedeelundkonnas reservuaari ja sapiväljutuselundina.
Sapipõis puudub rottidel, hobustel, delfiinidel, jõehobudel, ninasarvikutel, elevantidel jt.

Roomajate sapipõis

Sapipõis on kõikidel roomajatel.

Maolistel

Madudel paikneb sapipõis maksast varieeruval kaugusel ning on ühenduses põrna ja kõhunäärmega. Üsna pikk sapijuha transpordib sapi maksaväliste sapijuhade kaudu sapipõide hoiule, kuni see väljutatakse kaksteistsõrmikusse.

Mikroelemendid

Maolised|Madude sapipõies ja sapis leiduvaid mikroelemente on vähe uuritud, kuid need olenevad indiviidi elupaigast, liigist, toitumusest, reproduktiivsest staatusest jpt teguritest. 
Hiinas 1993. aastal tehtud uuringus tuvastati ICP-AES-i (ingl inductively coupled plasma atomic emission spectroscopy) meetodil madude kehaosades rohkem kui 17 mikroelementi. Uuringu tarvis eemaldati pea neljal kilplõugmadude (Agkistrodon) perekonda liigitatud maoliigil: Agkistrodon blomhoffei brevicaudus, Agkistrodon saxatilis, Agkistrodon shepaoensis, Agkistrodon ussuriensis. 
Uuringu tulemuste järgi koostatud graafikute alusel on nende maksa, põrna ja sapipõie mikroelementide sisaldus üsna sarnane..
Lydia Aadre

Lydia Aadre (24. juuni 1904 Peterburi – 2. september 1957 Baltimore, Marylandi osariik) oli Eesti ooperilaulja, Estonia teatri ooperisolist.
Ta lõpetas 1935 Tallinna Konservatooriumis Aleksander Arderi lauluklassi ning oli 1935–1944 Estonia teatri ooperisolist. 1944. aastal põgenes ta Saksamaale, 1951. aastast elas Ameerika Ühendriikides.
Klassikaraadio

Tegevus

Lisaks igapäevasele raadioprogrammile on Klassikaraadio korraldanud mitmeid klassikalist muusikat propageerivaid projekte. Näiteks 2015. aastal valiti Klassikaraadio eestvedamisel ja koostöös Eesti Rahvusraamatukoguga Eesti Klassikaplaati. Kuulajad valisid veebihääletuse teel kõigi aegade olulisemaks Eesti klassikaalbumiks Arvo Pärdi "Tabula rasa" (ECM 1984).
2015. aastal toimus Rahvusvaheline Heliloojate Rostrum Klassikaraadio korraldamisel Tallinnas 29 riigi osavõtul . Koostöös EBU ja Viljandi pärimusmuusika festivaliga korraldas Klassikaraadio 2016. aastal Viljandis EBU Folk Festivali ning vahendas EBU liikmesriikide raadiojaamadesse 28 festivali kontserdi salvestust.
Alates 2015. aastast korraldab Klassikaraadio 1. oktoobril Rahvusvahelise Muusikapäeva e-viktoriini, milles osalevad igas vanuses muusikasõbrad.
Klassikaraadio korraldab raadiomajas ja toimetuse ruumides stuudiokontserte. Koostöös ansambliga U on toimunud alates aastast 2013 kontserdisari URR (ansambel U: Eesti Rahvusringhäälingus) Eesti Raadio 1. stuudios.
Klassikaraadio korraldab stuudioesinemisi muusikakoolide õpilastele sarjas "Noorte stuudio" alates 2015. aastast.
2012 sai alguse koolikontserdisari "Klassikaraadio tuleb külla". Kontserdisarja eesmärk on pakkuda kooliõpilastele klassikalise muusika kogemust ja äratada nendes muusikahuvi, samuti korraldada noortele muusikutele esinemisvõimalusi ja publikuga kohtumise kogemust. Kontserdid on suhtlevas vormis – muusikud tutvustavad klassikalist muusikat, oma pille ja Klassikaraadiot. 2013 pälvis kontserdisari Eesti Rahvusringhäälingu aastapreemia. Projekt kandideeris üle-Eestilisel suhtekorralduskonkursil auhinnale kõrvuti suure eelarvega projektidega. 2015. aastal ilmus Klassikaraadio 20ndaks aastapäevaks CD "Klassikaraadio tuleb külla" projektis osalenud noorte interpreetide salvestustest.

Tunnustus

Klassikaraadio on pälvinud mitmeid tunnustusi. 2002. aastal sai Klassikaraadio Eesti Muusikapreemia. 2017 pälvis Klassikaraadio Eesti Fonogrammitootjate Ühingu väljaantava Eesti Muusikaettevõtluse auhinna kui Aasta Raadiojaam.
Restoran Volga

Restoran Volga on Tartus Küütri tänaval asuv restoran. Restoran asub 1783. aastal ehitatud klassitsistlikus stiilis hoones.
Hannoveri regioon

Ajalugu

Hannoveri linn ei olnud regiooni osa enne 2001. aastat, kui vana Hannoveri kreis ja linn (siis ametlikult Kreisfreie Stadt Hannover, mis tähendab "Hannoveri kreisivaba linna") ühendati, et moodustada uus Region Hannover (mitte segamini ajada endise Regierungsbezirk Hannoveriga). Seejuures säilitas Hannover kreisivaba linna õigused ja oma linnavalitsuse. Ligi pool regiooni elanikest elab Hannoveris.
Teise maailmasõja ajal oli Hannoveris XI sõjaväeringkonna (Wehrkreis) peakorter (Hauptquartier), mis vastutas Braunschweigi, Anhalti ja osa Hannoveri eest. See oli ka 71. jalaväediviisi garnisonilinn.

Geograafia

Regioon ümbritseb Hannoveri linna ja hõlmab selle metropolipiirkonna eeslinnad. Leine jõgi siseneb regiooni lõunast, voolab läbi Hannoveri ja väljub põhjasuunas. Loodes on Steinhuder Meer, järv, mille pindala 32 km², ja piirkond, mis tuntud kui Hannoversche Moorgeest.
Laimonas Pautienius

Tunnustus

Laimonas Pautienius on Vabariikliku J. Gruodise nimelise lauljate konkursi võitja (1996). 2001 aastal anti talle Leedu teatri kõrgeim auhind – St. Christopheri kuju (opereti valdkonnas). 2002 võitis ta I preemia konkursil "Operett – my love". 
Aastal 2003 hinnati teda Leedu Teatriliidu auhinna ja Leedu Kultuuriministeeriumi preemiaga. Samal aastal – 2003 – valiti Laimonas Pautienius Leedu aasta ooperisolistiks.
Mais 2003 võitis Laimonas Pautienius I preemia III Klaudia Taevi nimelisel Rahvusvahelisel Konkursil Pärnus. Konkursi preemia osana astus ta 2004. mais Rahvusooperis Estonia üles Germonti (Verdi "La Traviata") ja Jeletski rollis (Tšaikovski "Padaemand").
New Yorgi Teaduste Akadeemia

New Yorgi Teaduste Akadeemia on teadlaste mitteriiklik organisatsioon USA-s, mille liikmeks võetakse kõiki teadlasi, aga ka üliõpilasi ja arste, kui nad tegelevad teadusega ja tasuvad teatud rahasumma. Asutatud aastal 1817. Üle 25 000 liikme 140 riigist.
Akadeemia korraldab regulaarselt teaduskonverentse ja annab välja teadusajakirja Annals of the New York Academy of Sciences.
Eestist on liikmete seas Jüri Engelbrecht, Arvi Freiberg, Katrin Gross-Paju, Vladimir Hižnjakov, Ain-Elmar Kaasik, Eedo Kann, Jüri Kann, Mati Karelson, Ago Künnap, Elmar Emil Leppik, Evald Ojaveer, Anto Raukas, Inna Rebane, Karl Rebane, Jüri Saarma, Aleksei Šerman, Peeter Tulviste, Anneli Uusküla, Mihkel Veiderma, Atko-Meeme Viru.
Tilleoru ristimänd

Tilleoru ristimänd on ristipuu Võrumaal Põlva kihelkonna Varbuse külas.
Vesanto vald

Külad

Ahveninen, Harinkaa, Horonkylä, Kuuslahti, Järvenpää, Niinivesi, Närhilä, Oinaskylä, Sonkari, Tiitilänkylä, Vesamäki ja Vesijärvi.